# Die Schedelsche Weltchronik (deutsch):197

| 196 <<<Vorheriges Blatt | Die Schedelsche Weltchronik Blatt CXCVII | Nächstes Blatt>>> 198 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXCVI verso:

PAscalis der ander ein walh vormals rainerius genant ein closterman wardt wider seinen willen von der Ro$^e$mischen pfafheit zu babst erkorn. wiewol er sprach das sein achseln nit genu$^o$gsam weren solche pu$^e$rde zetragen. yedoch auß pete des volcks. auß wale der pfafheit. vnd auß gefallen der cardinel so name er an das ambt des babstthumbs. dann es wardt zu dreyen malen geschreyen. Sant Peter hat Rainerium den frummen man zu babst erwelet. Demnach wardt er nach gewonheit gesalbet vnd mit der bebstlichen kron gezieret. Darnach hat er in willen den abfallenden stannd der kirchen zu stu$^e$er vnd hilff zekomen vnd den widerumb in auffnemung zebringen. sein volck wider Gibertum den aberbabst geschickt. der starb nit lang darnach eis gehen todts. doch het die kirch gottes nit pald ru$^o$e. dann Richardus ein campanischer graff setzet einen Albertus genant. doch mu$^o$ßt er sich der dinng entschlahen vnd wardt versendet. Ettlich andere weleten einen Theodoricus genannt zu eim babst. Aber sie empfiengen dess rew vnnd wurffen ine am hundert vnnd funften tag wider auß dem babstthumb. Als aber zu letst die ro$^e$misch kirch zu frid vnnd vertrag kome do empfieng babst Pascalis die statt Castellanam vnnd Beneuentum ime dauor von den feinden abgedrungen wider in seinen gewalt. Er hat zu ron. xv. kirchen geweyhet vnd starb zu letst im. xix. iar seins babstthumbs.
GElasius der ander dauor Johannes genant auß caietania von edelm geschlecht pu$^e$rtig vnd von iugent auff adellich erzogen vnd gelert. erstlich auff dem cassinischen berg vnder dem abbt Odrisio dem heilligen mann zu gaistlichen ding angewysen. wardt deßhalb von babst vrbano dem andern gein rom gefordert. dann es wz ein heilliger vnd alles lobs wirdiger man. vnd lebet in großer vngestu$^e$igkeit menschlicher anfechtung auffru$^o$ren vnd betru$^e$bnus also bestendigclich vnd heilligclich dz er mit allermenigclichs einhelliger wale babst erkorn wardt. Aber nach dem Cincius fregepanis der ro$^e$mischen pfafheit einen auß seinen cardineln zeerwelen fu$^e$rgelegt het. der dann nicht erwelet wardt. do erzu$^e$rnet er also das er mit gewappenter hand in sant Palladii closter eynfallende die thu$^e$r auffgeprochen. yederman vnderwegen geschlagen. den babst auff die erden geworffen. mit fu$^e$eßen getretten. in fangknus vnd pande gelegt. Die cardinel von iren meu$^e$lern vnd pferden geryßen vnd kein vbung der schmah vnderwegen gelaßen hat. Aber diser babst wardt durch das ro$^e$misch volck pald erledigt. in sant Johansen kirchen gefu$^e$ert vnd daselbst nach herkomner gewonheit bekro$^e$net. Als er aber darnach durch kaiser Heinrichen verfolgt wardt do fluhe er in galliam. daselbst wardt er von dem cluniacensischen abbt erlich vnd scheinperlich empfangen. Vnnd als er sich nw bey demselben closter mitsambt den ko$^e$nigen vnd fu$^e$rsten vil dings der kirchen zu gu$^o$t vnd schu$^o$tze zehandeln vnderstunde do wardt er mit kranckheit einer seitten begriffen also das er starb vnd in demselben closter begraben wardt.
CAlistus der ander vormals Gwido genant ein Burgundier vnd vienensischer ertzbischoff auß ko$^e$nigclichem franckreichischem engenllendischem vnnd teu$^e$tschem stammen entspringende. vnnd (als die andern setzen) eins grafen zu burgundi bruder. wardt von den cardineln die deßmals zu Cluniaco waren babst erkorn. doch wolt er das babstlich ambt vor vnd ee er auch von den andern cardineln zu Rome vnd in welschem land wesende bestettigt wu$^e$rdt. Als solchs beschahe do zoh er gein rom. dem gieng das volck frolockende entgegen. Vnd als nw die ro$^e$mischen sachen befridet waren do zohe er gein Beneuentum vnd komen die fu$^e$rsten zu ime. die verhiesen ime bey geschwornem ayd sich alweg vnder dem gewalt eins babsts zehalten. Darnach keret er wider gein rom vnnd schicket sein legaten zu kaiser Heinrichen. die machten an allen widerstand fridt. vnd brachten den frid brieff gein rom in sannt iohanns kirchen mit großer freu$^e$d menigclichs auffhenckende. Diser Calistus hielt mit ix$^c$. vetern ein concili zu rom. darinn bracht er vil zwitrachtigkeit zu frid vnd einigkeyt vnd vermanet hertzog Michaeln zu Venedig den cristen zu iherusalem zu hilff zekomen. Zu letst starb er im sechsten iar seins babstthumbs.

## CXCVII recto:

HEeinrich diss namens der fu$^e$nft kaiser heinrichs des vierden sun wardt im iar vnßers hails tawsent hundert siben von den churfu$^e$rsten dieweil sein vater noch lebet erkorn. vnd regiret. xx. iar. Er verfolget seinen vater mit krieg. vnnd zum merern teyl bey Lu$^e$ttich vnd Co$^e$lne der maßen. Der sun zohe mit heer von Ach auß auff Luttich zu wider den vater. vnd als aber die seinen im vortrab oder vorzu$^o$g die prugken auff der Mosa eingenomen hetten do komen des vaters lewt vnd schlu$^o$gen die ihenen von der prugk vor vnd ee dann der sun daselbsthin kome. do wendet sich der sun auff die von Co$^e$lne die dann ire trew vnd pflicht an dem vater hielten. Als er aber dieselben statt ein kleine weil belegert het do erobert er die auß hilff vnd gunst dess ertzbischoffs daselbst. Darnach setzet er den bischof Rothardum zu Wu$^e$rtzburg ein vnnd empfieng sicherheit von den burgern daselbst vnd ließ die sachßen anhayms ziehen. vnd ru$^e$gket mit den bayern fu$^e$r Nu$^e$rmberg vnd zohe nach erobrung derselben statt mit dem heer gein regenspurg. Dem volget der vater alßpald nach vnd setzet den bischoff Rubertum zu Wu$^e$rtzburg wider ein vnd veriaget mit hilff der von Regenspurg den sun von dannen. Darnach zohe der sun wider auff Lu$^e$ttich zu in fu$^e$rnemen von belegerung derselben statt nit abzelassen bis er die erobret. also verharret er daselbst vier monat do starb der vater vor zwangksal seins gemu$^e$ets vnnd das reich gefiel dem sun in sein hend. In den ersten fu$^e$nff iaren nach seins vaters absterben keret er fleiß an ime bestettigung bey dem ro$^e$mischen stu$^o$l zeerlanngen. Aber der babst Pascalis was ime darumb widerwertig das er sich vnderstu$^o$nd die bischoff vnd ander gaistlich personen in namen des babsts zeinuestirn vnd einzesetzen. dann als der babst ime denselben gewalt zegeben versagt het do gedacht er die sachen mit listen anzetasten vnnd zohe im sechsten iar seins reichs mit heer in Ethrurier lannd sein sendboten vorhin zu dem babst schickende zuzesagen das der ko$^e$nig so er zu der kron gelaßen wu$^e$rdt schwern wo$^e$lt alle inuestituras vnd einsetzung der gaistlichen abzestellen vnnd fallen zelassen also das alle kirchen seins reichs sich irer aigen recht. vnd sant Peter seiner gerechtigkeit geprauchen solten wie bey ettlichen seinen vorfarn Ro$^e$mischen kaisern beschehen wer. Auff das schicket der babst sein legaten zum ko$^e$nig. die empfiengen von ime den ayd nach einer form zu rom begriffen. Darauf zohe diser ko$^e$nig Heinrich hinein gein rom. dem kome das ro$^e$misch volck gar erlich mit panyern vnd o$^e$lzweydlein entgegen. vnd als aber der ko$^e$nig zum babst kom do fiel er dem babst seine fu$^e$ß zeku$^e$ßen nider. den ließ der babst auffgehebten zum ku$^o$ß des munds. vnd Heinrich tet vor vnd ee er eingefu$^e$rt wardt kaiserliche gelu$^e$bd vnnd pflicht als sytt ist vnd wardt vom babst kaiser genant. Darnach begeret der babst an den kaiser das er seinem zusagen nach der inuestiture abstu$^e$nde. do stund er auff vnd gieng auff einen ort vnd befienge den babst Pascalem vnd alle prelaten der kirchen vnd taylet ire gu$^e$tter auß. Am andern tag wardt das ro$^e$misch volck mit der weere auffwegig vnd triben die teu$^e$tschen auß rom. Aber der kaiser verprennet alle vorstett zu rom vnnd mu$^o$tet die ro$^e$mer an das sie ine zulassen solten. aber sie entschlu$^o$ssen sich einhelligclich ine nit zuzelassen es wu$^e$rden denn vor der babst vnd die pfafheit frey. do warden die sachen vertragen vnd darauff der kaiser bestettigt vnd bekro$^e$net vnd keret widerumb mit frid in teu$^e$tsche land vnd vermehlet ime zu der ee Mathildim des ko$^e$nigs in engelland tochter zu Maintz. Darnach im. x. iar seins kaiserthumbs kome er wider in welsche land vnd empfieng die kron von mauricio dem ertzbischoff. dann er was dauor nit ordenlich gekro$^e$nt worden. Zu letst hat er die recht der kirchen in babst Calixts hannd auffgegeben vnd empindung erlangt. Vnd als er nw nachfolgend in den nydern gegenten des rheins vmbschwayffet do begriffe ine ein kranckhet vnnd starb zu Vtrich in Frießland. von dannen wardt er durch Co$^e$lne gein Speyer gefu$^e$ert vnd daselbst bey seinem anhern begraben.
ANßhelmus ein bischoff zu Luca an lere vnd heilligkeit ein fu$^e$rnamer man hat diser zeit gereichßnet vnd fleiß getan das das weyt closter sant Benedicts außerhalb Mantua auß verlegung Mathildis gepawt wardt. daselbst wardt er auch begraben. vnd doch darnach von dannen in die statt in die hawbtkirchen geflo$^e$hnet das er von den nachpawrn nit entwendet wu$^e$rdt. dann er tet teglich wunderzaychen.
ANßhelmus ein andrer sol diser zeit gewesen sein. Der was ein hohgelert man. vnd bey den englischen also hoh geachtet das er ku$^e$rtze ein abbt vnd darnach ein ertzbischoff zu Cantuaria wardt. vnnd hat vil lo$^e$blicher bu$^e$cher von mancherlay geschriben.
SIgibertus ein closterman in allen ku$^e$nsten der schrift ein synnreich mensch sol nach disen zeitten gestorben sein.
* ↑ 6293. Jahr der Welt, 1094 n. Chr.
* ↑ 6313. Jahr der Welt, 1114 n. Chr.